Stúku þarf að stækka til að halda keppnisleyfi Knattspyrnufélag ÍA hefur lagt fyrir bæjarráð Akraness tvær tillögur að fjölgun stúkusæta við knattspyrnuvöllinn á Jaðarsbökkum sem er forsenda þess að félagið haldi keppnisleyfi í efstu deild Íslandsmótsins í knattspyrnu . Eins og fram hefur komið í fréttum Skessuhorns þarf að fjölga stúkusætum við völlinn samkvæmt reglum leyfiskerfi Knattspyrnusambands Íslands sem byggt er á reglum evrópska knattspyrnusambandsins . Nú eru 768 stúkusæti við völlin en þeim þarf að fjölga í 1.000 talsins til þess að ÍA haldi keppnisleyfi í efstu deild . Fram kemur í bréfi Knattspyrnufélags ÍA til bæjarráðs að engar líkur séu til þess að þessar forsendur breytist . Með vísan í fyrri samþykktir bæjarráðs hefur ÍA unnið eins og áður sagði tvær tillögur að lausn málsins . Í þeirri fyrri er gert ráð fyrir að 360 sætum verði komið fyrir í graspöllum norðan við leikvöllinn . Lengd mannvirkisins verði um 30 metrar og breidd þess um 6,5 metrar . Gert er ráð fyrir að nota til verksins forsteyptar einingar frá Smellinn ehf . Áætlaður kostnaður við þessa tillögu er um 24,8 milljónir króna en til þess að hún geti orðið að veruleika þarf að breyta deiliskipulagi svæðisins . Í síðari tillögunni er gert ráð fyrir að núverandi stúka við sunnanverðan völlinn verði stækkuð eins og áður hefur verið kynnt en þó án skyggnis . Áætlaður kostnaður við þessa leið er um 25,5 milljónir króna . Þar er þó gerður fyrirvari varðandi jarðvinnu og fleira . Í bréfi ÍA kemur fram að kosturinn við þessa tillögu sé sá að teikningar , deiliskipulag og byggingarleyfi liggi fyrir þannig að ekkert sé að vanbúnaði með að hefja framkvæmdir þegar minniháttar breytingar hafa verið gerðar á fyrirliggjandi teikningum . Félagið telur þó hentugra að fá aðstöðu fyrir áhorfendur norðan við völlinn „ enda verði sátt um staðsetninguna m.t.t. annarra mannvirkja á svæðinu í framtíðinni og ekki verði tafir á framkvæmdum vegna breytinga á deiliskipulagi “ segir orðrétt í bréfi félagsins . Óskað er eftir því að tekin verði ákvörðun í málinu sem allra fyrst þar sem félagið þurfi að gera grein fyrir stöðu málsins í gögnum sem senda þarf leyfisnefnd KSÍ í janúar eða byrjun febrúar . Sú nefnd kemur saman í byrjun mars til þess að ákveða um keppnisleyfi félaga í efstu deild . „ Grundvallaratriði í því efni er að fyrir liggi að framkvæmdir hefjist við nauðsynleg mannvirki fljótlega og að krafa um fjölda sæta á Jaðarsbakkavelli verði uppfyllt áður en Íslandsmótið hefst um miðjan maímánuð “ segir í bréfi félagsins . Bæjarráð vísaði málinu til umsagnar framkvæmdanefndar mannvirkja hvað staðsetningu mannvirkisins varðar .